पाएं अपने शहर की ताज़ा ख़बरें और फ्री ई-पेपरडाउनलोड करें
झुंझुनूं जिले के सूरजगढ़ थाना क्षेत्र में ऐसा मामला सामने आया है, जिसे सुनकर हर मां का ममता पर से भरोसा उठ जाएगा। जिस बेटे को नौ माह कोख में रखा, जिसको अपनी जान से बढ़कर माना। उसी बेटे ने मां का गला घोंट दिया। इतनी बड़ी वारदात का कारण सुनकर आप हैरान रह जाएंगे। बीवी और मां के बीच रोज झगड़ा होता था। इससे तंग आकर बेटे ने यह कदम उठाया।
झुलसा हुआ शव मिला था
धिंगड़िया पंचायत के गोदा का बास (रघुवीरपुरा) में शुक्रवार को मिले वृद्धा के जले हुए शव के मामले का पुलिस ने 24 घंटे में ही खुलासा कर दिया। पुलिस ने हत्यारे बेटे अशोक कुमार को गिरफ्तार भी कर लिया है।
एसएचओ धर्मेंद्र मीणा ने बताया कि शुक्रवार को 75 वर्षीय शरबती देवी का जला हुआ शव उसके खेत में पड़ा हुआ मिला था। इसकी सूचना उसके बेटे अशोक कुमार ने ही पुलिस को दी थी। पुलिस के आला अधिकारियों व जाब्ते सहित मौके पर पंहुचकर शव को कब्जे में लेकर जांच-पड़ताल की गई। प्रारंभिक जांच में ही शक की सूई अशोक पर गई थी। उसे हिरासत में लेकर पुलिस ने सख्ती से पूछताछ की तो सब उगल दिया।
सास-बहू में विवाद
पुलिस के मुताबिक, शरबती देवी के पति का गत वर्ष निधन हो गया था। उसके तीन बेटे हैं। बड़ा बेटा राजेश चिड़ावा में रहता है। मंझला अशोक गांव में तथा छोटा बेटा पुष्पक अविवाहित है। पुष्पक जयपुर में टैक्सी चलाता है। शरबती गांव में ही मंझले बेटे अशोक के पास रहती थी। पुलिस की पूछताछ में अशोक कुमार ने बताया कि मां व उसकी पत्नी के रोज-रोज के झगड़े से तंग आकर उसने मां का गला दबाकर हत्या कर पेट्रोल डालकर शव को जला दिया।
ये रहे टीम में शामिल
मर्डर मिस्ट्री का 24 घंटे में खुलासा करने वाली टीम में एसएचओ धर्मेंद्र मीणा, एएसआई ईश्वरसिंह, एचसी धर्मपालसिंह, कांस्टेबल महेंद्रकुमार, सुधीरकुमार, चिरंजीलाल, संदीपकुमार, कांजीलाल व अनिलकुमार शामिल थे। कांस्टेबल सुधीरकुमार की अहम भूमिका रही।
कंटेंट एवं फोटो : मोहम्मद मुस्लिम
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva bho_Deva zho_Hant eng_Latn